A Bizottság 46/99/EK rendelete
(1999. január 8.)
a Közösségi Vámkódex létrehozásáról szóló 2913/92/EGK tanácsi rendelet végrehajtására vonatkozó rendelkezések megállapításáról szóló 2454/93/EGK rendelet módosításáról
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a legutóbb 82/97/EK parlamenti és tanácsi rendelettel [1] módosított, a Közösségi Vámkódex létrehozásáról szóló 1992. október 12-i 2913/92/EGK tanácsi rendeletre [2] és különösen annak 249. cikkére,
mivel, az Európai Tanács 1994. december 9-én és 10-én Essenben hozott következtetéseinek megfelelően, a Közösség intézkedéseket hozott a preferenciális származási szabályok egységesítésére a kereskedelem megkönnyítése érdekében; mivel ezen intézkedések értelmében fokozatosan helyettesítik a bevezető megjegyzések által kísért megmunkálási vagy feldolgozási folyamatok egységes listájával azokat a megmunkálási vagy feldolgozási jegyzékeket és a hozzájuk tartozó bevezető megjegyzéseket, amelyek jelenleg a Közösség által aláírt preferenciális megállapodásokban biztosított származási szabályokat meghatározó jegyzőkönyvekhez vannak mellékelve; mivel ennek megfelelően lényeges, hogy a bevezető megjegyzésekkel együtt ezt az egységes listát alkalmazzák a legutóbb az 1677/98/EK rendelettel [3] módosított, 2454/93/EGK bizottsági rendeletben [4] meghatározott Általános Preferenciális Rendszerben is;
mivel célszerű tisztázni, hogy a 2454/93/EK rendelet 143. cikkében az egymással kapcsolatban álló személyek definíciója felölelje a 2913/92/EGK rendelet valamennyi, erre a kifejezésre vonatkozó rendelkezését;
mivel a 2454/93/EGK rendelet 877. cikke (1) bekezdésének b) pontja értelmében a döntéshozó vámhatóság feladata a határozat meghozatala valamely, a vám visszafizetése vagy elengedése iránti kérelemmel kapcsolatban; mivel az egyértelműség érdekében szükséges átfogalmazni a rendelet 890. cikkét;
mivel az ebben a rendeletben előírt rendelkezések összhangban vannak a Vámkódex Bizottság véleményével,
ELFOGADTA EZT A RENDELETET:
1. cikk
A 2454/93/EGK rendelet az alábbiak szerint módosul:
1. Az 67. cikk a (4) bekezdésének második albekezdése után a következő albekezdéssel egészül ki:
"Az első albekezdés rendelkezései nem alkalmazhatók a Harmonizált Rendszer 1-24. árucsoportjába tartozó termékekre.";
2. A 69. cikk helyébe a következő szöveg lép:
"69. cikk
A 67. cikk alkalmazásában azokat a termékeket, amelyeket nem teljes egészében valamely kedvezményezett országban vagy a Közösségben állítanak elő, kielégítően megmunkáltnak vagy feldolgozottnak kell tekinteni, ha a 15. melléklet listájában megállapított feltételeket kielégítik.
Ezek a feltételek az ebben a szakaszban tárgyalt valamennyi termék esetében jelzik azt a megmunkálást vagy feldolgozást, amit az előállításban használt nem származó anyagokon kell végrehajtani, és csak az ilyen anyagokkal kapcsolatban alkalmazhatók.
Ha valamely terméket, amely a listában megállapított feltételek kielégítésével elnyerte a származó helyzetet, egy másik termék előállításához használnak, az annak beépítésével gyártott termékre vonatkozó feltételek nem vonatkoznak rá, és nem kell figyelembe venni az előállítása során esetleg felhasznált nem származó anyagokat."
3. A 70. cikk bevezető részében a "69. cikk (1) bekezdésében" kifejezést a "69. cikkben" kifejezés váltja fel.
4. A rendelet szövege kiegészül a következő 70a. cikkel:
"70a. cikk
(1) E szakasz rendelkezéseinek alkalmazásánál a minősítési egység az az adott termék, amelyet a Harmonizált Rendszer nómenklatúrája szerinti besoroláskor alapegységnek kell tekinteni.
Ha egy árucsoportból vagy áruösszeállításból álló terméket a Harmonizált Rendszer szerint egyetlen vámtarifaszám alá kell besorolni, akkor az egész képezi a minősítési egységet.
Ha egy szállítmány bizonyos számú, a Harmonizált Rendszer ugyanazon vámtarifaszáma alá besorolt azonos termékből áll, minden egyes terméket egyenként kell figyelembe venni ennek a szakasznak a rendelkezései alkalmazásakor.
(2) Ha a Harmonizált Rendszer 5. általános szabálya értelmében a csomagolást a termékkel együtt kell besorolni, akkor azt a származás meghatározásánál is figyelembe kell venni."
5. A 71. cikk (1) bekezdésének helyébe a következő szöveg lép:
"(1) A 69. cikk rendelkezéseitől eltérve egy adott termék előállításához felhasználhatók nem származó anyagok, feltéve hogy az összértékük nem haladja meg a termék gyártelepi árának 5 %-át.
Ha a listában egy vagy több százalékérték van megadva nem származó anyagok maximális értékére, az ilyen százalékértékeket nem szabad túllépni az első albekezdés alkalmazása esetén."
6. A 72. cikk (3) bekezdésének a) pontja helyébe a következő szöveg lép:
"a) Délkelet-ázsiai Nemzetek Szövetsége (Association of South-East Asian Nations, ASEAN) (Brunei, Indonézia, Laosz, Malajzia, Fülöp-szigetek, Szingapúr, Thaiföld, Vietnam);"
7. A 102. cikk (1) bekezdésében a "14. melléklet" kifejezést a "14. melléklet B. része" kifejezés váltja fel;
8. A 143. cikk (1) bekezdésének bevezető mondata helyébe a következő szöveg lép:"A Vámkódex II. címe 3. fejezetének és ennek a címnek az alkalmazásában a személyeket kizárólag akkor kell egymással kapcsolatban állónak tekinteni, ha:";
9. A 890. cikk második bekezdésének helyébe a következő szöveg lép:
"A visszafizetésre vagy elengedésre az áruk bemutatásakor kerül sor. Ha az áruk nem mutathatók be a végrehajtó vámhivatalnak, a döntéshozó vámhatóság csak akkor engedélyezi a visszafizetést vagy elengedést, ha rendelkezésre álló adatok vagy okmányok alapján egyértelmű, hogy az utólagosan bemutatott bizonyítvány vagy okmány az adott árukra vonatkozik.";
10. A 14. melléklet e rendelet I. mellékletének megfelelően módosul.
11. A 15. mellékletet e rendelet II. mellékletében lévő szöveg váltja fel.
2. cikk
Ez a rendelet az Európai Közösségek Hivatalos Lapjában való kihirdetését követő hetedik napon lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 1999. január 8-án.